[I]n nomine sancte et individue Trinitatis. Ego Agenolfus dono apostolorum principibus Petro et Paulo et sancto Andeolo ad locum qui Virzeliacus ab antico nuncupatur, cui preest Eudo abba et Arbertus prepositus, pro anima nepotis mei Senaldi et mea unum mansum de terra. Est autem iste mansus situs in fine Varginiacensi, in loco qui Longa Fames vocatur, et ab uno latere terminatur via publica, ab altero autem Cora fluvio. Dono etiam eisdem sanctis et loco vineam unam in ipso fine, id est in villa que vocatur Marnago, iusta vineam Sancti Petri. Actum Virzeliaco villa publica. Signum Agenolfi. Signum Walterii. Signum Leotaldi. Sinum Negelarii. Signum Ramterii. Signum Balerimi. Signum Ricolfi. Datum in mense Iunio, anno III Karlo regi. [I]n nomine sancte et individue Trinitatis Hludovicus misericordia dei rex. Si servorum dei iustis postulationibus autem nostre serenitatis accommodamus eas que ad effectum pie peticionis opem ferendo perducimus, hoc nobis profuturum fore ad aeternae remunerationis premium facilius obtinendum et ad presentem vitam facilius transigendam nullo modo dubitamus. Quocirca noverit omnium sanctae dei aecclesiae fidelium nostrorum que tam presentium quamque futurorum industria, quoniam Eudo venerabilis abbas Virzelliacensis monasterii, adiens celsitudinem nostram deprecatus est ut idem cenobium cum omnibus appenditiis suis sub immunitatis nostre tuicione et regali defensione acciperemus, eo videlicet modo ut ea que in precepto domni et genitoris nostri dive recordationis Karoli gloriosissimi imperatoris augusti et in privilegio domni ac patris nostri Iohannis universalis pape continentur inviolata et inconvulsa permaneant. Quod cenobium situm est in pago Avalensi super Coram fluvium et est constructum in honore dei et Salvatoris nostri Iesu Christi eiusdem que genitricis semper virginis Mariae beatorum que apostolorum Petri et Pauli. Cuius peticioni libenter annuimus et prefatum cenobium cum omni integritate sua, seu et ea que a fidelibus divina gratia ordinante olim ibi fuerint oblata, sub nostra immunitione seu tuicione accepimus. Precipientes ergo iubemus ut nullus comes seu vicecomes aut aliquis ex secularibus iudicibus vel e missis nostris discurrentibus in prefato cenobio potestative mansiones accipiat aut paratas seu freda aut cespitaticum aut pontaticum aut rotaticum aut inferendas ab eo exigere presumat. Sed liceat servis dei in eodem cenobio degentibus secure ac quiete pro patre et genitrice nostra ac pro nobis coniuge que et prole totius que regni statu absque alicuius inquietantis molestia dominum exorare. Sin autem, quod minime futurum credimus, aliquis hominum qualibet seculari preditus potestate contra hoc nostrae altitudinis immunitatis preceptum venire aut illud temerare seu in aliquo violare presumpserit, sexcentorum solidorum multa coactus exolvat, medietatem scilicet fisco nostro, alteram vero medietatem ecclesie cui litem intulerit. Et ut hoc nostre claritudinis firmitatis pactum firmum ac stabile per futura maneat tempora, precamur successores nostros ut, sicut sua que legitime statuerint firma esse a sequentibus voluerint, ita et hec que a nobis modo corroborantur firma et inconvulsa perpetualiter custodire studeant. Vt autem hoc nostre auctoritatis preceptum in dei nomine pleniorem firmitatis obtineat vigorem, manu nostra illud firmavimus et anuli nostri inpressione subter iussimus sigillari. Signum Hludovici gloriosissimi regis. Data XVIII Kal. Ian., indictione XI, anno primo regnante Hludovico rege gloriosissimo. Vulfardus notarius ad vicem Gauzelini recognovit. Actum Compendio palatio publico in dei nomine feliciter amen. [I]n nomine domini dei eterni et Salvatoris nostri Iesu Christi. Karlomannus gratia dei rex. Notum esse volumus omnium sancte dei aecclesiae nostrorum que fidelium sollertiae quia venerabilis vir et nobis dilectus Eudo venerabilis abbas Virzelliacensis monasterii, ad nostram accedens celsitudinem coram frequentia procerum primatum que nostrorum, detulit nobis auctorabile preceptum sibi a dive memoriae patre nostro Hludovico gloriosissimo rege collatum, scilicet ex cenobio prefati monasterii cum universis appenditiis, poscens ut eundem locum cum omni integritate sub tuicione nostrae immunitatis et regali defensione acciperemus, eo videlicet modo ut ea que in precepto dive recordationis avi nostri Karoli gloriosissimi imperatoris augusti et in privilegio domni ac patris nostri Iohannis universalis pape continentur, inviolata et inconvulsa in aevum perdurent et ut predictum preceptum nostra etiam auctoritas corroboraret atque in hoc, quod liberalitas patris avi que nostri ipsi contulerat, nostra quoque faveret assensio. Cenobium quoque iam dictum est situm in pago Avalensi super Coram fluvium est que constructum in honore dei omnipotentis et Salvatoris nostri Iesu Christi eiusdem que genitricis semper virginis Mariae beatorum que apostolorum Petri et Pauli. Placuit namque nobis promtissima voluntate eiusdem annuere precibus atque ilico preceptum nostre auctoritatis conscribi iussimus, preceptum patris nostri prout decet confirmantes, per quod constituendo decernimus et decernendo constituimus et pretaxatum cenobium cum omni integritate sua seu ea que a fidelibus divina gratia ordinante dudum ibi fuerint oblata sub nostra immunitate seu tuitione accepimus. Precipientes ergo iubemus ut nullus comes seu vicecomes aut aliquis ex secularibus iudicibus vel ex missis nostris discurrentibus in prefato cenobio potestative mansiones accipiat aut paratas seu freda aut cespitaticum aut pontaticum vel rotaticum aut inferendas ab eo exigere presumat, sed liceat servis dei in eodem cenobio degentibus secure ac quiete pro patre et genitrice nostra, pro nobis ac pro omni generis nostri prosapia necnon et pro totius regni universalium statu absque alicuius inquietudinis molestia deum exorare. Sin autem, quod venturum minime credimus, aliquis hominum qualibet occasione contra hoc nostre altitudinis preceptum venire aut illud refragare quolibet modo presumpserit, sexcentorum solidorum multa coactus exsolvat, medietatem scilicet fisco nostro, alteram vero medietatem ecclesie cui litem intulerit, et hoc nostre claritudinis pactum firmum et stabile per futura maneat tempora. Precamur itaque successores nostros ut sicut sua que legitime statuerint firma esse a sequentibus voluerint, ita et hec que a nobis corroborantur firma et inconvulsa perpetualiter custodire studeant. Vt autem hoc preceptum nostrae auctoritatis, quo auctoritas patris nostri corroboratur, eternalem obtineat vigorem, promto animo manu propria subter firmavimus et anulo nostro insigniri iussimus. Signum Karlomanni gloriosissimi regis. Norbertus notarius ad vicem Vulfardi recognovit. Actum apud Saciacum villam XII Kalendarum Aprilium, indictione XIIII, anno tercio regni Karlomanni gloriosissimi regis.